Sako ARG

**Sako ARG** (**Arctic Rifle Generation**) on suomalaisen Sakon suunnittelema sarja itselataavia kivääreitä, jotka perustuvat yhdysvaltalaisiin AR-10- ja AR-15-tyyppeihin.

## Kehitys
ARG syntyi noin vuosikymmenen kehitystyössä. Kehityksessä on ollut mukana Suomen ja Ruotsin puolustusvoimat, joiden palaute oli keskeisessä roolissa. Sakon mukaan tavoitteena oli luoda moderni modulaarinen rynnäkkökivääri, joka voisi korvata vanhat aseet sotilas- ja viranomaiskäytössä. ARG:n on tarkoitus olla hyvin mukautuvainen erilaisiin tarpeisiin ja olosuhteisiin.

## Suunnittelu
ARG-kivääriperhe perustuu yhdysvaltalaiselle AR-alustalle. ARG-sarjan kiväärit on suunniteltu Nato-standardien mukaisiksi ja kestämään erityisen vaativia olosuhteita. ARG sopii molempikätisille ampujille eli esimerkiksi varmistimet ja lippaanvapauttimet ovat kaksipuoleiset. Etutukki ja perä ovat säädettäviä. Etutukissa on Picatinny-kiskoa ja M-LOK-kiinnityspaikkoja lisävarusteiden kiinnittämistä varten. Useat komponentit, kuten kahva ja perä, ovat AR-yhteensopivia eli mitkä tahansa laajoilla kaupallisilla markkinoilla myytävät osat sopivat.

Saatavilla on kaksi lataamisen  toimintaperiaatetta: *Gas Piston* (GP) eli lyhytiskuinen kaasumäntä ja *Direct Impingement* (DI) eli suorakaasutoimisuus. Mäntäjärjestelmällinen on tarkoitettu Sakon mukaan muun muassa kylmiin olosuhteisiin, joissa toimintavarmuus on tärkeintä. Suorakaasujärjestelmä taas tekee aseesta kevyemmän ja antaa paremman tarkkuuden sekä rekyylinhallinnan. Aseilla voi ampua sekä itselataavaa kertatulta että sarjatulta.

## Mallit
* **ARG 40 GP**: 5,56×45 mm NATO -kaliiperinen lyhytiskuisella kaasumännällä toimiva rynnäkkökivääri
* **ARG 40 DI**: 5,56×45 mm NATO -kaliiperinen suorakaasutoiminen rynnäkkökivääri
* **ARG 50 GP**: 7,62×51 mm NATO kaliiperinen lyhytiskuisella kaasumännällä toimiva tarkkuuskivääri

### Kaikki Sakon AR-kiväärit
* **K22**: Aseen alkuperäinen prototyyppi.
#### 5,56×45 mm NATO
* **[[Automatkarbin 24]]** (Ak 24): Ruotsin puolustusvoimien rynnäkkökivääri, joka käyttää lyhytiskuista kaasumäntää. Ainakin osa aseista on vaaleanruskealla, maan värisellä keraamisella Cerakote HIR-601 -pinnoitteella pinnoitettuja. Ruotsin puolustusvoimat on tilannut 37&nbsp;500 kivääriä. Toimitukset alkoivat vuonna 2024, laaja käyttöönotto tapahtuu 2025, ja kaikki aseet on tarkoitus toimittaa vuoden 2026 loppuun mennessä.
* **ARG S 40**: Pelkällä itselataavalla kertatulella varustettu eli ”puoliautomaattinen” suorakaasutoiminen kivääri, joka soveltuu muun muassa siviilimarkkinoille, joissa sarjatuli on kielletty. Aseen kaliiperi on .223 Remington mutta myös yhteensopiva 5,56×45:n kanssa. Piippu on 16 tuumaa (40,64 cm) pitkä.
** **ARG S 40 – MPK**: Suomen Maanpuolustuskoulutusyhdistykselle (MPK) koulutuskäyttöön tarkoitettu kivääri. MPK sai ensimmäiset kiväärit käyttöönsä alkuvuodesta 2024.
** **ARG S 40 – Reserviläinen**: Suomen kuluttajamarkkinoille, erityisesti reserviläisten urheiluammuntaan, suunnattu kivääri. Sako julkaisi MPK:n kiväärin julkaisusta syntyneen kysynnän vuoksi rajoitetun erän keväällä 2025, ja aseita pystyi ostamaan valikoiduilta myyjiltä.

#### 7,62×51 mm NATO
* **[[Sako M23]]**: Suomen puolustusvoimien kiväärijärjestelmä, joka on hankittu jalkaväen tukiammuntaan ja tarkka-ammuntaan. Aseiden toimintaperiaate on lyhytiskuinen kaasumäntä.
** **7.62 KIV 23**: tukiampujan kivääri
** **7.62 TKIV 23**: tarkkuuskivääri

## Lähteet

## Aiheesta muualla
* Sakon sivuilla